Crna Gora

Adresa: Karađorđeva bb,

81000 Podgorica, Crna Gora

tel: +382 20 242 530

fax: +382 20 242 329

kabinet@gov.me

Vlada Crne Gore

Predsjednik Vlade

Broj: 01-076/24-3914

Podgorica, 28.10.2024. godine

Klub poslanika Bošnjačke stranke

Poslanik, g-din Amer Smailović,

**POSLANIČKO PITANJE**

Poštovani predsjedniče Vlade,

Nedavno objavljeni rezultati popisa ukazuju na zabrinjavajuće demografske podatke koji se odnose na starenje populacije i pad broja stanovnika u skoro svim opštinama na sjeveru Crne Gore. Šta Vlada na čijem ste čelu planira da uradi u narednom periodu kako bi se ovi negativni demografski trendovi usporili?

**ODGOVOR**

Poštovani poslaniče,

2014. je godina - čovjek ako ima sreću da radi, radi za 193 eura. 2019. je godina, a on radi za 222 eura. Nema bolnicu da se liječi ni bezbjedan put kojim će doći bar do susjednog grada. Šta da radi taj čovjek - sem da bježi. I šta tu ima da nas čudi…

Poslaniče Smailoviću,

Hvala Vam za postavljeno pitanje kojim prije svega ukazujete na nedavno objavljene, možemo kazati - zabrinjavajuće rezultate Popisa stanovništva, domaćinstava i stanova. To je tema kojom bi osim Vlade trebalo da se bavi i Parlament, kao i svi drugi relevantni društveni činioci kako bismo zajednički dali puni doprinos iznalaženju modela kojim će se preokrenuti evidentirani negativni trendovi.

Ono što me, držim jednako kao i vas, najviše brine jeste demografska starost jer je 17 opština u stadijumu duboke ili najdublje demografske starosti, a samo 23,7% građana je mlađe od 20 godina. Takvi trendovi posebno su izraženi u opštinama na sjeveru naše zemlje kako ste, uostalom, i konstatovali u Vašem pitanju.

Dakle, ukoliko ne preduzmemo konkretne mjere - opštinama na sjeveru, a posebno selima prijeti depopulacija koja vodi odumiranju svake druge socijalne i ekonomske aktivnosti. Takav scenario imao bi domino efekat na ukupne aktivnosti države - od smanjenja privredne dinamike, usporavanja razvoja, nedostatka radne snage u ključnim sektorima itd.

Ovo je, čini mi se, vrlo jasan pokazatelj da sve ono što je u određenom momentu ugrožavalo održavanje Popisa (mislim konkretno na pitanja nacionalnosti, državljanstva i jezika) postaje dodatno irelevantno.

Ako nam je istinski stalo do Crne Gore i njene budućnosti, prebrojavanja moramo ostaviti po strani. Naš narod lijepo kaže da “ima preče od prečeg” a rezultati Popisa bi trebalo da su nam svima otvorili oči.

Stoga uvaženi poslaniče,

Da bismo spriječili ovu pojavu moramo djelovati po najmanje tri linije rada. To je u prvom redu jačanje ekonomske odnosno potrošačke moći građana, zatim izgradnja infrastukture kao elementarnog preduslova društvenog razvoja i treće - integracija u Evropsku uniju.

Kao što i sami znate, cilj politike koju zagovaram od prvog dana je unaprjeđenje standarda građana kroz stvaranje uslova za dostojanstven život. U prethodnom periodu uspjeli smo da povećamo minimalne penzije na 450 eura, a u narednih nekoliko dana biće isplaćene i prve uvećane minimalne zarade od 600 eura za radna mjesta sa srednjoškolskim, odnosno 800 eura sa visokoškolskim obrazovanjem.

Da bi viši životni standard pratio i kvalitet života preduslov svih preduslova je bolja infrastruktura. U prvom redu saobraćajna povezanost. U ovom trenutku Ministarstvo saobraćaja i Monteput rade na stvaranju uslova za izgradnju oko 500 kilometara saobraćajnica (autoputeva i brzih cesti) koje će u potpunosti promijeniti Crnu Goru.

Utvrđeno je pet razvojnih koridora, koji će kroz 18 dionica auto-puteva i brzih saobraćajnica povezati Crnu Goru, a to su: autoput Bar – Boljare; Jadransko – jonski autoput; brza saobraćajnica duž crnogorskog primorja; brza saobraćajnica Bijelo Polje – Pljevlja – granica sa BIH i brza saobraćajnica Podgorica – Nikšić – Žabljak – Pljevlja.

Podsjećam, nakon završetka tenderske procedure EBRD-a u prvoj polovini 2025. planirano je da počnu radovi na drugoj dionici auto-puta Bar – Boljare za šta smo dobili 100 miliona eura bespovratnih sredstava od EU i oko 200 miliona eura povoljnih kredita.

Složićemo se da će realizacija svih ovih projekata omogućiti bolju povezanost unutar zemlje ali i osigurati da sjeverni dio Crne Gore sustigne razvijeniji centar i jug.

Ovo je ujedno i snažan signal investitorima da ulažu u sjever naše zemlje.

Kao jedan od primjera, ovo je dobra prilika i da podsjetim da smo nedavno položili kamen temeljac za izgradnju fabrike za proizvodnju djelova za agregate u Petnjici, a siguran sam da brojne nove investicije tek slijede.

Pored ovoga potrebno je raditi na drugim projektima lokalne infrastrukture, od sportskih, prosvjetnih, kulturnih i zdravstvenih objekata. Nevjerovatan je podatak da će se, zahvaljujući naporima Ministarstva zdravlja, u Pljevljima prvi put nakon pola vijeka graditi zdravstveni objekat odnosno Dom zdravlja čiji početak izgradnje očekujemo naredne godine.

I treća stvar, uvaženi poslaniče, a uvažavajući ograničeno vrijeme za odgovor na Vaše pitanje - da bismo spriječili odlazak mladih u razvijene zemlje Evropske unije mi moramo postati Evropska unija. Siguran sam da ćemo do kraja mandata ove Vlade biti spremni za članstvo, a 2028. godine dosanjati i ovaj nedosanjani san.

Po dobijanju statusa punopravne članice Crnoj Gori će na raspolaganju biti i sredstva iz strukturnih fondova Evropske unije kojima će se dodatno podstaći razvoj i unaprijediti kvalitet života naših građana.

Poštovani gospodine Smailoviću,

Dozvolite da još jednom pozdravim odluku Vašeg političkog subjekta da da doprinos našim ambicijama da Crnu Goru zajedno učinimo 28. članicom do 2028. godine.

Takođe vas pozivam da kao prepoznati zagovornici ravnomjernog regionalnog razvoja, kroz rad u izvršnoj vlasti i ovdje u Parlamentu, date doprinos kreiranju politika kojima ćemo se odlučno suprotstaviti trendovima koje je pokazao Popis.

Crna Gora mora iskoristiti ovu šansu.

S poštovanjem,

**PREDSJEDNIK**

**mr Milojko Spajić**